text: ایئرپورٹ اتھارٹی آف انڈیا کے چیئرمین انوج اگروال نے پرزنٹیشن پیش کرتے ہوئے کہا کہ گزشتہ پانچ برسوں کے دوران ایئرپورٹس اتھارٹی آف انڈیا نے تیزی سے قدم بڑھائے ہیں، بھارت میں ہوائی نقل وحمل تیزی سے نمو پذیر ہے اور رجحانات سے ظاہر ہوتا ہے کہ مستقبل میں بھی یہی تیزی برقرار رہے گی۔ ایئرپورٹس اتھارٹی آف انڈیا نے اپنی خدمات اور اپنے نظام کو اس حد تک چاق وچوبند بنایا ہے کہ ہوائی نقل وحمل کے انتظامات اور کام کاج بلاروک ٹوک اور بلا کسی روکاوٹ کے مؤثر طریقے سے انجام دیےجا سکیں۔ گزشتہ پانچ برسوں کے دوران چند اہم اقدامات میں مرکزی ہوائی نقل وحمل فلو انتظام نظام کا آئی جی آئی اے نئی دہلی پر متعارف کرایا جانا، 8 آر سی ایس ہوائی اڈوں پر موبائل ٹاوروں کی تنصیب ، زمین پر مبنی تنظیمی نظام (جی  بی اے ایس) کی چنئی ہوائی اڈے پر فراہمی وغیرہ شامل ہیں۔